**RREGULLAT E PROVIMIT TE KUALIFIKIMIT**

**PËR MARRJEN E LICENCËS SE USHTRIMIT TË PROFESIONIT TË NOTERIT**

**Rregulli 1 - Paraqitja e kandidateve ditën e provimit**

**1.1.** Kandidatët e kualifikuar për të marrë pjesë në provim, paraqiten ditën e provimit në ambientet e Ministrisë së Drejtësisë me mjet identifikimi (kartë identiteti ose pasaporta të vlefshme).

**1.2.** Hyrja për në ambientet e brëndshme të Ministrisë së Drejtësisë do të bëhet nga Hyrja Nr. 2- Zyra e Pritjes me Popullin, duke filluar 1 orë përpara orarit të njoftuar për provimin.

**1.3.** Kandidatët në mënyrë të rregullt paraqiten duke treguar kartën e identitetit në orarin e njoftuar në faqen zyrtare të Dhomës Kombëtare të Noterëve.

**1.4.** Kandidati i kualifikuar për të marrë pjesë në provim, duhet të deklaroj nëse është apo jo i pajisur me mjete të tilla si çante, dosje, laps ose stilolaps, mjete elektronike apo telefonike të cilat nuk lejohen në sallën e provimit. Nëse ai apo ajo është i pajisur me mjete të tilla, duhet t’i lerë për ruajtje këto sende pranë punonjësve të caktuar për ketë qëllim.

**Rregulli 2 - Sistemimi në sallë**

**2.1.** Kandidatët ftohen të zënë vendet sipas një përzgjedhjeje rastësore të caktuar nga Administratorët e Provimit dhe për asnjë arsye nuk mund të ndryshojnë vendin e caktuar.

**2.2.** Pas sistemimit në sallë të gjithë kandidatëve, kandidati nuk lejohet të dalë jashtë si dhe asnjë person i paautorizuar nuk lejohet të futet në sallën e provimit, përfshirë këtu edhe kandidatët të cilët janë paraqitur jashtë afatit të përcaktuar për hyrjen në sallë.

**Rregulli 3 - Njohja me rregullat e provimit**

**3.1.** Administratorët e Provimit, gjatë procesit të shumëfishimit të tezës, njoftojne kandidatët për rregullat e provimit si dhe i ftojne ato t'i lexojnë këto rregulla në dokumentin e shpërndarë për këtë qëllim.

**3.2.** Pas njoftimit mbi rregullat e provimit, kandidati ftohet të plotësojë një deklaratë me shkrim, se u njoh me rregullat dhe i pranon ato gjithashtu se është i ndërgjegjshëm se shkelja e tyre përbën shkak për skualifikimin e menjëhershëm nga provimi.

**3.3.** Refuzimi për nënshkrimin e deklarimit apo kundërshtimi i përmbajtjes së tij, sjell humbjen e menjëhershme të së drejtës për të kryer konkurrimin.

**Rregulli 4 - Kohëzgjatja e provimit**

**4.1.** Kohëzgjatja e provimit përcaktohet në tezën e provimit nga Komisioni i Hartimit të Tezës.

**Rregulli 5 - Sjellja gjatë provimit**

**5.1.** Kandidatit i ndalohet të flasë me kolegët apo persona të tjerë në sallë. Komunikimi, si dhe marrja apo dhënia e ndihmës i skualifikon automatikisht të dy kandidatët.

**5.2.** Kandidatit i ndalohet të dalë nga salla e provimit për çfarëdo lloj arsyeje.

**5.3.** Gjatë provimit, kandidatët nuk lejohen të shënojnë ose lenë emrin të bëjnë shenja sado të vogla, shprehje apo citime në tezën e provimit, të cilat mund ta bëjnë kandidatin të identifikueshëm. Shenjat që do të vlerësohen si mundësi identifikimi vendosen rast pas rasti nga Komisioni i Kualifikimit të Noterëve (Komisioni i Vlerësimit), dhe mund të përfshijnë, por pa u kufizuar:

***a)*** *Shkrimi i të gjithë provimit ose një pjesë të tij me gërma kapitale;*

***b)*** *Nënvizimi i fjalëve apo shprehjeve;*

***c)*** *Përdorimi i emrave të personave të ndryshëm;*

***ҫ)*** *Përdorimi i të dhënave identifikuese që lidhen me punën e kandidatit, familjen;*

***d)*** *Nëse konstatohen shenja të ndryshme në fletën e provimit ato do të shpallen të pavlefshme dhe kandidati s’kualifikohet nga konkurimi.*

**5.4**. Në rast se teza e provimit do të përmbajë pyetje me zhvillim, në rast korrigjimi të një fjale apo shprehjeje, kandidati duhet ta fusë atë ne kllapa dhe ti kaloje një vize sipas fjalës apo shprehjes se hequr.

**5.5.** Nëse teza do të përmbajë pyetje me alternativa kandidati duhet të rrethojë saktë vetëm njërën prej tyre. Korrigjimi i mëvonshëm, apo shënimi i më shumë se një alternative e bën përgjigjen automatikisht të pasaktë.

**5.6.** Gjatë plotësimit të tezës së provimit të mos lihen hapësira boshe midis rreshtave dhe të mos përdoren baza të tjera materiale veç atyre të vëna në dispozicion nga Dhoma Kombëtare e Noterëve.

**Rregulli 6 - Përgjegjësia në rast shkelje të rregullave**

**6.1.** Shkelja e rregullave të provimit nga kandidatët sjell automatikisht skualifikimin e tyre nga procesi i konkurimit.

**6.2.** Administratorët e Provimit në rast të konstatimit të shkeljes së rregullave të përcaktuara në këtë rregullore i kërkojnë pa paralajmërim kandidatit lënien menjëherë të sallës së provimit, duke i komunikuar edhe skualifikimin nga procedura e konkurrimit. Për ketë qellim Administratorët e Provimit mbajnë një procesverbal, ku shënohet emri i kandidatit të skualifikuar, nxjerrjen jashtë procesit të vlerësimit të tezës së tij, si dhe shkaqet që kanë çuar në skualifikimin e kandidatit. Procesverbali i skualifikimit nënshkruhet nga të gjithë Administratorët e Provimit dhe bëhet pjesë e dosjes mbi procedurat e zhvilluara duke i bashkëlidhur edhe tezën e tij të provimit.

**Rregulli 7 - Garantimi i barazisë midis kandidatëve**

**7.1.** Në funksion të garantimit të barazisë midis kandidateve dhe paanësisë ne procesin e Vlerësimit, teza e provimit vlerësohet duke ruajtur anonimatin e kandidatit.

**Rregulli 8 - Publikimi i rezultateve**

**8.1.** Publikimi i rezultateve bëhet jo më vonë se 3 (tre) ditë nga data e zhvillimit te provimit.